REGULAMENTUL (CE) nr. 365/2008 AL COMISIEI
din 23 aprilie 2008
de adoptare a programului de module ad hoc, care acoperă anii 2010, 2011 și 2012, pentru ancheta prin sondaj asupra forței de muncă, prevăzută prin Regulamentul (CE) nr. 577/98 al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1), în special articolul 4 alineatul (2),
întrucât:
(1)
În conformitate cu articolul 4 alineatul (2) din Regulamentul (CE) nr. 577/98, este necesară definirea elementelor programului de module ad hoc care acoperă perioada 2010, 2011 și 2012.
(2)
Orientările privind ocuparea forței de muncă (2005-2008) adoptate prin Decizia 2005/600/CE a Consiliului (2), „Foaia de parcurs privind egalitatea între femei și bărbați” a Comisiei Europene (3) și Pactul european pentru egalitatea de șanse între femei și bărbați (4) încurajează statele membre să ia măsuri pentru promovarea unui echilibru mai bun între viața profesională și cea de familie pentru toate persoanele, în ceea ce privește îngrijirea copiilor, structurile de îngrijire pentru alte persoane aflate în întreținere și promovarea concediului parental atât pentru femei, cât și pentru bărbați. În consecință, pentru măsurarea impactului politicilor recente în acest domeniu este esențială colectarea informațiilor pertinente folosind modulul ad hoc pentru anul 2010.
(3)
Rezoluția din 17 iunie 1999 a Consiliului privind egalitatea de șanse a persoanelor cu handicap (5) face referire la necesitatea de a dispune de un ansamblu de date complet și comparabil privind situația persoanelor cu handicap pe piața muncii. Pe de altă parte, Planul de acțiune european al Comisiei privind egalitatea de șanse pentru persoanele cu handicap (6), care se concentrează asupra includerii active a acestor persoane, ar trebui monitorizat. În consecință, aceste informații ar trebui colectate folosind modulul ad hoc pentru anul 2011.
(4)
Este nevoie de un ansamblu de date complet și comparabil asupra tranziției de la viața profesională la pensionare, în scopul monitorizării progreselor privind convergența către obiectivele comune ale strategiei europene pentru ocuparea forței de muncă și ale metodei deschise de coordonare în domeniul pensiilor, lansată de Consiliul European de la Laeken în luna decembrie 2001. În ambele procese se identifică ca și priorități de acțiune promovarea îmbătrânirii active și prelungirea vieții profesionale. În consecință, prin intermediul modulului ad hoc pentru anul 2012, ar trebui colectate informații despre situația pe piața muncii a lucrătorilor mai în vârstă și despre principalii factori care influențează participarea pe piața muncii și perioadele de tranziție.
(5)
Regulamentul (CE) nr. 430/2005 al Comisiei din 15 martie 2005 de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea utilizată pentru transmiterea datelor începând cu anul 2006 și utilizarea unui subeșantion pentru culegerea datelor referitoare la variabilele structurale (7) stabilește caracteristicile eșantionului care trebuie utilizat pentru colectarea informațiilor privind modulele ad hoc.
(6)
Măsurile prevăzute de prezentul regulament sunt conforme cu avizul Comitetului pentru programul statistic instituit prin Decizia 89/382/CEE, Euratom a Consiliului (8),
ADOPTĂ PREZENTUL REGULAMENT:
Articolul 1
Se adoptă programul de module ad hoc pentru ancheta prin sondaj asupra forței de muncă, care acoperă anii 2010, 2011 și 2012, astfel cum este stabilit în anexă.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 aprilie 2008.